2018/0232 (COD)

KOMISIJAS PAZIŅOJUMS EIROPAS PARLAMENTAM,



ko izstrādā atbilstīgi Līguma par Eiropas Savienības darbību 294. panta 6. punktam,



par

Padomes nostāju attiecībā uz Eiropas Parlamenta un Padomes Regulas pieņemšanu, ar ko sadarbībai muitas jomā izveido programmu “Muita”

1.Konteksts

Datums, kad priekšlikums nosūtīts Eiropas Parlamentam un Padomei:

(dokuments COM(2018) 442 final – 2018/0232 COD): 2018. gada 8. jūnijs Eiropas Ekonomikas un sociālo lietu komitejas atzinuma datums: 2018. gada 17. oktobris Eiropas Parlamenta nostājas datums (pirmais lasījums): 2019. gada 16. aprīlis Grozītā priekšlikuma nosūtīšanas datums: neattiecas Padomes nostājas pieņemšanas datums: 2021. gada 1. marts

2.Komisijas priekšlikuma mērķis

Muita sargā Savienības un dalībvalstu finanšu intereses, kā arī, sargājot preču plūsmas šķērsoto ES ārējo robežu, aizsargā arī sabiedrību no terorisma draudiem, veselības, vides un cita veida apdraudējuma. Savienības Muitas kodekss kopš 2016. gada ir jaunais muitas tiesiskais regulējums. Savienības Muitas kodeksa svarīgākie mērķi ir izbeigt tādas procedūras, kurās izmanto papīra dokumentus, digitalizēt tirdzniecības un muitas mijiedarbi. Savienības Muitas kodeksu pilnībā var īstenot tikai tad, ja dalībvalstu muitas administrācijas operatīvi sadarbojas savā starpā un ar citām iestādēm, tirdzniecībā iesaistītajām un citām trešām personām.

Ierosinātā programma, ar ko tiks turpināta programma “Muita 2020”, atbalstīs sadarbību muitas jomā.

Sadarbība muitas jomā un spēju veidošana tiks sakopota, no vienas puses, ap darbinieku tīklošanās un kompetences veidošanas darbībām un, no otras puses, — ap informācijas tehnoloģijas (IT) spēju veidošanas darbībām. Pirmā kopa vienādos labas prakses un operatīvo zināšanu apmaiņu starp dalībvalstīm un citām valstīm, kas piedalās programmā, un konkrētāk pievērsīsies strukturētai sadarbībai projektu veidā, kura ļaus veidot padziļinātu un integrētu sadarbību starp iesaistītajām valstīm, tā paverot ceļu muitas savienības tālākai attīstībai. Otrā kopa ļaus programmai finansēt savstarpēji saistītas muitas IT sistēmas, tostarp Eiropas IT sistēmas, un infrastruktūru, ieskaitot tirdzniecības un muitas mijiedarbības digitalizāciju, kā arī pastiprināt riska pārvaldību, kas ļaus Savienības muitas administrācijām kļūt par pilntiesīgām e-administrācijām un atbalstīs fon der Leienas vadītās Komisijas ieceri pārcelt muitas savienību nākamajā līmenī.

3.Komentāri par Padomes nostāju

Padomes pirmajā lasījumā pieņemtā nostāja pilnībā atspoguļo trīspusējā sanāksmē panākto Eiropas Parlamenta, Padomes un Komisijas vienošanos, kas tika noslēgta 2020. gada 15. decembrī. Šīs vienošanās galvenie punkti ietver:

–darba programmas pieņemšanu ar īstenošanas aktu, bet pievienojot šai darba programmai dažus papildu elementus. Saskaņā ar Eiropas Parlamenta un Padomes Regulu (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam lielākā daļa šo elementu jau ir obligāti;

–visu atsauču uz daudzgadu stratēģisko plānu muitas jomā (MASP-C), svītrošanu no regulas teksta, vienlaikus neatceļot Eiropas Parlamenta un Padomes Lēmumu 70/2008/EK ( 2008. gada 15. janvāris) par elektronisku muitas un tirdzniecības vidi (bijušais e-muitas lēmums);

–jaunu Komisijas pienākumu publicēt un regulāri atjaunināt programmas finansēto Eiropas elektronisko sistēmu indikatīvo sarakstu;

–ziņojumu, kas Komisijai jāsagatavo attiecībā uz pilnvaru deleģēšanu;

–programmas turpināšanos no 2021. gada 1. janvāra līdz 2027. gada 31. decembrim;

–regulas spēkā stāšanos tās publicēšanas dienā, un tās piemērošanu no 2021. gada 1. janvāra.

Komisija atbalsta trīspusējā sanāksmē panākto vienošanos, kas paver ceļu jaunās programmas ātrai pieņemšanai. Jaunā programma palīdzēs izveidot mūsdienīgu muitas savienību, kuras uzmanības centrā ir ES uzņēmumu un iedzīvotāju intereses. Komisiju joprojām māc bažas par 12. panta svītrošanu un Lēmuma 70/2008/EK neatcelšanu. Tādēļ par šo jautājumu tā sniedz paziņojumu, kas jāpievieno galīgajai pieņemšanai, kā izklāstīts turpmāk 5. punktā.

4.Secinājums